《有虎行》
宋代·于石

有虎有虎山之巅，怒目炯炯当昼眠。
百兽畏伏不敢前，凭林一吼秋风寒。
昨日邻家妇，哀哀哭其子，
叩头叫天天不语。或曰枭食母、犬吠主，
含沙射影毒欲死。封豕长蛇肆侵侮，
如此纷纷何独虎。虎哉虎哉尔何知，
磨牙摇尾争奔驰。妖狐犹将假尔威，
岂知强者易弱盛必衰。北平将军怒欲飞，
弯弓远挂扶桑枝。嗟尔有力何由施，
吾见食汝肉而寝汝皮。倚剑睨天三太息，
弱肉强食今何时。麒麟驺虞亦物耳，
呜呼吾不得而一见之。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。